Tidligt tirsdag morgen satte en bus fra Aalestrup kursen mod Ukraine. Målet var at hjælpe ukrainske flygtninge i sikkerhed i Danmark. Det mål er nu nået, og bussen er fyldt med 18 kvinder og 18 børn. En af dem, der har sagt farvel til sin familie er Mihail Mikosyanchyk, der kommer fra Korosten Siti, der ligger vest for Kyiv. - Min familie er nu i sikkerhed. Det betyder meget for mig. Vi er virkelig lykkelige for hjælpen. Mange, mange tak, Danmark, siger Mihail Mikosyanchyk. Han har været med til at få samlet de kvinder og børn, der er kommet med den danske bus. - Bussen fra Danmark gør en meget stor forskel for os. Vi føler hjælpen, der kommer fra Europa og Danmark. Det her viser, at jeres folk er med ukrainerne. Rørende afsked Bussen ankom til grænsen mellem Polen og Ukraine omkring klokken 2.30 natten mellem tirsdag og onsdag. Først blev bussen tømt for flere tons mad, tøj og anden nødhjælp, og herefter blev bussen så fyldt med ukrainske kvinder og børn. Med ombord på bussen, er TV MIDTVESTs journalist, Karl Erik Lørup. - Det var meget rørende at overvære nattens omlæsning. Det er altid specielt, når folk siger farvel. Men når en familiefar kysser sin kone og to små børn farvel, så er det hjerteskærende, når jeg ved, at de skal skilles. De er på vej mod Aalestrup, og han er på vej i krig i Ukraine, fortæller Karl Erik Lørup. Selv om der har været lang kø ved paskontrollen og kaos omkring bussen, så fortæller Mihail Mikosyanchyk, at de har brug for mere nødhjælp. - Send gerne mad og tøj, for vi har brug for det hele. Vi er kun lige begyndt, og det hele er ikke ovre på en dag. Vi vil gerne hjælpe i Ukraine, men vil også gerne have flere folk ud af landet. Send gerne flere busser, hvis det er muligt, siger han. Mihail Mikosyanchyk fortæller, at der sagtens kunne være flere med i busserne, der hjælper folk ud af landet, men ukrainerne tør ikke gå uden for en dør, da de er bange for at blive skudt. - Det er sindssygt det, der sker her. I Kyiv sprænger de store bomber inde midt i byen, hvor der kun bor almindelige mennesker. Det er totalt crazy. Rusland er sindssyg, og Putin er en killer. Når bussen med ukrainske flygtninge er kommet igennem paskontrollen, skal de to frivillige chauffører holde pause i ni timer, inden de kan sætte kursen mod Aalestrup, hvor der er overnatning klar på Hotel Hvide Kro i Aalestrup.
Natten mellem tirsdag og onsdag ankom en privat nødhjælpsbus fra Aalestrup til den ukrainske grænse. Mihail Mikosyanchyk sagde farvel til sin hustru og deres to børn, der nu er på vej til Danmark.